Rikke Hvilshøj (V), 2006-10-11:
Jeg synes, det er meget beskæmmende, at et folketingsmedlem står her og stempler en hel gruppe ved at sige, at der er en gruppe på starthjælp, som ikke har nogen mulighed for at komme med på vognen.
Der har ikke været nogen bedre tider, end der er nu, og det gælder om at bruge alle kræfter på at sikre, at også de flygtninge, der er kommet til landet, får mulighed for at få beskæftigelse.
Vi ser faktisk allerede nu, at det går rigtig godt fremad.
Så jeg må indrømme, at jeg faktisk er lidt chokeret over, at et folketingsmedlem står her og giver op allerede og siger, at der er nogle, som ikke kan komme med på vognen.
Det må vi da stræbe efter hele tiden – det gør regeringen i hvert fald.
Hermed sluttede spørgsmålet.
Nej, og hr. Jørgen Arbo-Bæhr kan heller ikke komme med den påstand.
Hvis man kombinerer Beskæftigelsesministeriets tal med den seneste analyse fra Dansk Arbejdsgiverforening, som indeholder beskæftigelsestal, viser det sig, at for dem, der er her den første tid, også når det gælder flygtninge på starthjælp, er der sket en markant forbedring i løbet af de sidste 3 år med hensyn til at få dem i beskæftigelse: for irakere en ændring fra 3 pct. til 30 pct.; for afghanere, og nu læser jeg op fra et skema, hvor det ikke står eksakt, men der vil jeg så gætte på, at det er fra 4 pct. og op til næsten 20 pct.; iranere fra 5 pct. til nu omkring 25 pct.; somalierne var i 1999 nede på en beskæftigelse på ca. 4 pct. og er nu oppe i nærheden af 20 pct.
Jeg er ikke i tvivl om, at starthjælpen og det, at der er et større økonomisk incitament til at tage et job, kombineret med de integrationsindsatser, som regeringen har gjort de seneste 5 år, har haft sin klare effekt på det her.
Nej, men jeg vil godt tillade mig den påstand, at for en dels vedkommende af dem, der bliver selvforsørgende – som minimum en del af dem – skyldes det beskæftigelse.
Der er ikke nogen tvivl om, at starthjælpen er et af de elementer i regeringens indsats, der har været medvirkende til, at nyankomne udlændinge kommer hurtigere i beskæftigelse i dag end tidligere, og det kan jeg faktisk godt dokumentere.
Først og fremmest viser Beskæftigelsesministeriets beregninger, at uanset hvor længe en person har været på introduktionsydelse, så er selvforsørgelsesgraden højere for personer på introduktionsydelse på starthjælpsniveau end for personer på introduktionsydelse på kontanthjælpsniveau.
Dernæst kan jeg henvise til analyser offentliggjort af Dansk Arbejdsgiverforening, der viser, at de indvandrere og flygtninge, som har opholdt sig kortest tid i Danmark, har haft den største fremgang i beskæftigelsen over de sidste 6 år.
Ser man alene på flygtninge, som er omfattet af det fulde introduktionsprogram og starthjælpen, så er tendensen endnu mere klar.
Eksempelvis fremgår det, at 30 pct. af flygtningene fra Irak, der havde en opholdstid på mindre end 3 år, var i beskæftigelse den 1. januar 2005.
Det tilsvarende tal var 3 pct. i 1999.
Der er altså sket en væsentlig fremgang i beskæftigelsen blandt nyankomne udlændinge, som ikke alene kan forklares med konjunkturerne.
Dette mener jeg dokumenterer, at starthjælpen har haft en positiv effekt på beskæftigelsen blandt nyankomne udlændinge i Danmark.